རྒྱ་གཞུང་གིས་གཞོན་ནུ་དཔལ་ལྡན་འཛིན་བཟུང་བཙོན་འཇུག་གིས་སྡུག་སྦྱོང་མནར་གཅོད་བཏང་རྐྱེན་ཕྱིས་སུ་འདས་གྲོངས་ཕྱིན་པ་དེ་ནི།རྒྱ་ནག་དམར་ཤོག་གཞུང་གིས་མིང་རྟགས་བཀོད་པ་དང་ཁས་ལེན་གཙང་མ་བྱས་པའི་རྒྱལ་སྤྱིའི་འགྲོ་བ་མིའི་ཐོབ་ཐང་གི་སྤྱི་ཆིངས་ཁག་དང་།ལྷག་པར་དུ་མནར་གཅོད་དང་མི་སྤྱོད་ལས་འདས་པའི་གདུག་རྩུབ་དང་ཉེས་ཁྲིམས་འགོག་པའི་རྒྱལ་སྤྱིའི་སྤྱི་ཆིངས་སོགས་རྩིས་མེད་རྡོག་རོལ་བཏང་བ་ཞིག་རེད་ལ།དམིགས་བསལ་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཆབ་སྲིད་བཙོན་པར་མ་མཐའི་ལྟ་སྐྱོང་རྩ་འཛིན་ནང་གསལ་གྱི་རྩ་འཛིན་ཁག་དང་ལག་བསྟར་བཅས་ལ་ཡོངས་སུ་འགལ་ཡོད།རྒྱལ་ཚོགས་ཀྱི་ཁྲིམས་གཞི་དེ་ལ་རྒྱ་ནག་དམར་ཤོག་སྲིད་གཞུང་ཚུད་པའི་རྒྱལ་ཚོགས་ཀྱི་ཁོངས་གཏོགས་རྒྱལ་ཁབ་ཚང་མས་ཁས་ལེན་བྱས་ཡོད་ལ།རྒྱ་ནག་དམར་སྲིད་གཞང་གཙོས་པའི་འབྲེལ་ཡོད་རྒྱལ་ཁབ་མང་པོས་རྒྱལ་ཚོགས་ཀྱི་རྩ་འཛིན་དེ་གཞིར་བཟུང་ནས་བཙོན་པའི་ཁྲིམས་བཟོས་ཡོད་པ་རེད།རྩ་འཛིན་དེའི་བསྐྱར་ཞིབ་ནང་དུ་འབྲེལ་ཡོད་རྒྱལ་ཁབ་ཁག་གིས་བཙོན་པ་དང་འབྲེལ་ཡོད་མི་སྣས་སྐྱོན་བརྗོད་བྱུང་མིན་ལ་མ་བལྟས་པར་བཙོན་ཁང་ནང་དུ་བཙོན་པར་མི་སྤྱོད་ལས་འདས་གདུག་རྩུབ་དང་ཉེས་རྡུང་།མནར་གཅོད་བཏང་ཡོད་མེད་ལ་དུས་ཐོག་ཏུ་ཉེ་རིང་ཕྱོགས་ལྷུང་མེད་པར་ནུས་པ་དང་ལྡན་པའི་ཞིབ་འཇུག་བྱེད་དགོས་པར་མ་ཟད།རྩ་འཛིན་དེའི་ནང་དུ་ད་དུང་རྒྱལ་ཡོངས་རིམ་པའི་རང་དབང་ཅན་གྱི་དབང་ཡོད་མི་སྣས་བཙོན་པར་མི་སྤྱོད་ལས་འདས་པའི་གདུག་རྩུབ་དང་ཉེས་རྡུང་།མནར་གཅོད་བཏང་ཡོད་མེད་ལ་དུས་ཐོག་ཏུ་ཉེ་རིང་ཕྱོགས་ལྷུང་མེད་པའི་ཞིབ་འཇུག་བྱེད་དགོས་པའི་དགོས་འདུན་བཏོན་ཡོད།